钦定古今图书集成/方舆汇编/职方典/第1407卷 > 柳州府建置沿革考 通志
## 钦定古今图书集成/方舆汇编/职方典/第1407卷 > 柳州府建置沿革考 通志

本府

秦桂林郡地，属郁林郡。三国吴复属桂林郡，置马平郡。梁大同中，兼龙州，治龙江。隋开皇中，废郡，徙州治江北，寻废，以马平县置象州。大业初，州废，以其地属始安郡。唐置昆州，治马平县，寻改南昆州。贞观八年，始改柳州谓地当柳星云。天宝初，改龙城郡。乾元初，复为柳州。光化后，为楚马氏所据。五代时，属南汉。宋仍为柳州。咸淳初，徙治柳城之龙江。元至元中，改置柳州路。明改柳州府。

皇清因之。

马平县

本汉潭中县地，属郁林郡。三国吴置马平县。隋属象州。大业初，州废，以县属始安郡。唐属昆州，后为柳州治。宋、元、明仍旧。

皇清因之，编户七里。

雒容县

本汉潭中县地。唐贞观中，置雒容县，属柳州。宋嘉祐中，省象县入焉。元、明仍旧。

皇清因之，编户五里。

罗城县

本，《桂林》之州峒地。宋开宝中，置罗城县。熙宁中，省入融水县。明洪武初，复置县，属融州。十年，州废，改今属。

皇清因之，编户十一里。

柳城县

本汉潭中县地。梁置龙城县。隋初属桂州，后属始安郡。唐初，以县置龙州。贞观间州废，以县属柳州。宋景德中，改为柳城县，治龙江。元移置龙江东。明仍旧。

皇清因之，编户二十里。

怀远县

本牂牁、夜郎之境。宋至和中，置三江寨。崇宁间，于寨置怀宁军，寻改平州，及置怀远县。政和初，州县俱废。宣和初，复置州。绍兴中，州废，复置县，属融州。元仍旧。明洪武十年，县废，置三江镇巡检司。十四年，复置县，改今属。

皇清因之，编户十五里。

融县

本汉潭中县。南齐改齐熙县，又置齐熙郡。梁兼置东宁州。隋废郡，改为融州，又改县曰义熙。大业初，州废，以县属始安郡。唐复置融州，又改县曰融水，为州治。天宝初，改州为融水郡。乾元初，复为融州。宋置清远军节度。元改置融州路，寻改为州。明改为县，以融水县省入。

皇清因之，编户七十里。

来宾县

本秦桂林郡。唐乾封间，置严州，领来宾、循德、归化三县。宋废州，省归化二县入来宾，隶象州。元、明仍旧。

皇清因之，编户九里。

象州

本秦桂林郡地。汉为郁林郡中溜、潭中二县地。陈置象州治马平。大业中，废州，别置象县，属始安郡。唐复置象州，治阳寿县。天宝初，改为象郡。乾元初，复为象州。元改置象州路，后复为州。明以阳寿县省入为州，隶柳州府。

皇清因之，编户十一里。

武宣县

本隋始安郡之桂林县地。唐析置武仙县，属象州。乾封初，省桂林县入焉。宋、元仍旧。明改为武宣县。

皇清因之，编户六里。

宾州

本秦桂林郡地。汉置岭方县，属郁林郡。吴改临浦县。梁于县置岭方郡。隋初废郡，以县属尹州，后属郁林郡。唐初属南方州。贞观间，析置宾州，治岭方县。天宝初，改安城郡，后改岭方郡。乾元初，复为宾州。宋开宝间，州废，寻复置。元改置宾

州路，后复为州。明仍旧。

皇清因之，编户十八里。

迁江县

本唐邕州地，大历间，置思刚州，属邕州都督府。宋天禧中，改为迁江县，隶宾州。元、明仍旧。

皇清因之，编户二里。

上林县

本岭方县地。唐初置上林县，属邕州。宋改属宾州。元、明仍旧。

皇清因之，编户八里。按《明一统志》，上林本岭方县地。

唐初，析置上林县及南方州。贞观初，改澄州，仍治上林。宋初州废，以上林县属融州，寻改属宾州。元、明仍旧。